Diari Oficial de la Generalitat Valenciana


Sumari del DOGV 9496, del 23-12-2022 (2022/11392)

RESOLUCIÓ de 2 de novembre de 2022, del director general de Qualitat i Educació Ambiental, per la qual es formula informe d'impacte ambiental del projecte de modificació substancial de l'AAI per a instal·lació de tractament i revestiment de metalls, del terme municipal de Bonrepòs i Mirambell (València). Expedient: (1299369) 97/2019/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9496

Data del DOGV
:   23-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/11726


Data del document
:   02-11-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Bonrepòs i Mirambell
    * impacte ambiental

RESOLUCIÓ de 2 de novembre de 2022, del director general de Qualitat i Educació Ambiental, per la qual es formula informe d'impacte ambiental del projecte de modificació substancial de l'AAI per a instal·lació de tractament i revestiment de metalls, del terme municipal de Bonrepòs i Mirambell (València). Expedient: (1299369) 97/2019/AIA. [2022/11943]  
  
«Informe d'impacte ambiental  
Expedient: (1299369) - 97/2019/AIA.  
Títol: Modificació substancial de l'AAI per a instal·lació de tractament i revestiment de metalls.  
Titular: Matridos, SL.  
Òrgan substantiu: Servei de Prevenció i Control Integrat de la Contaminació (Expedient 003/18).  
Localització: Bonrepòs i Mirambell (València).  
  
Antecedents i tramitació administrativa  
La mercantil Matridos, SL, explota una indústria en funcionament consistent en el tractament i revestiment de metalls, al C/ Pintor Sorolla 2, del terme municipal de Bonrepòs i Mirambell (València). Es troben antecedents al projecte en l'expedient 449/97-AIA, en el qual la mercantil (sota la titularitat de Cromfer, SA) va obtindre la corresponent estimació d'impacte ambiental, en data 28 de gener de 1998, la qual va ser modificada per la Resolució de la Direcció General de Gestió del Medi Natural, de data 26 de febrer de 2004, per a la tramitació de l'autorització administrativa de l'activitat com a productora de residus perillosos.  
Posseeix una autorització ambiental integrada (AAI, d'ara endavant) atorgada per la Direcció General per al Canvi Climàtic, per Resolució de data 14 d'octubre de 2009, a l'empresa Cromfer, SA, la qual posteriorment va modificar la titularitat a Vàlvules Arco, SL, mitjançant Resolució de data 10 de febrer de 2010.  
En data 30 d'abril de 2010, s'emet resolució de la Direcció General per al Canvi Climàtic, per la qual es modifica no substancialment l'AAI a l'empresa Vàlvules Arco, SL.  
En data 14 de juny de 2012, la Direcció General de Qualitat Ambiental va emetre resolució per la qual s'atorga l'AAI a l'empresa Matridos, SL, la qual es va actualitzar mitjançant Resolució de 17 de desembre de 2013, de la Direcció General de Qualitat Ambiental.  
En relació amb l'assumpte de referència, el Servei de Prevenció i Control Integrat de la Contaminació ha remés en data 17 de setembre de 2019, una sol·licitud d'inici d'avaluació d'impacte ambiental simplificada (EIAS, d'ara endavant). A l'efecte, aporta la documentació següent:  
- Sol·licitud d'EIAS presentada pel promotor juntament amb un informe tècnic.  
- Informes de l'empresa concessionària del servei d'aigua potable i clavegueram en el municipi de Bonrepòs i Mirambell dels anys 2016, 2017 i 2018, aportats per l'ajuntament d'aquest, que presenten paràmetres analitzats per damunt dels valors límits fixats per l'ordenança reguladora d'abocaments.  
- Projecte de modificació substancial de l'AAI, resum no tècnic del projecte i documentació complementària: estudi acústic, fitxes CAPCA, etc.  
- Informe de l'Entitat Pública de Sanejament d'Aigües Residuals de la Comunitat Valenciana (EPSAR, d'ara endavant) de data 6 d'abril de 2018, favorable sobre la suficiència documental aportada pel promotor, i condicionat al compliment de valors d'emissió establits en l'autorització d'abocament de l'EDAR receptora i a l'establiment d'un programa d'autocontrol.  
- Informe de la CHX de data 15 de febrer de 2019, favorable condicionat a l'adopció de mesures preventives.  
- Informe del Servei de Lluita contra el Canvi Climàtic i Protecció de l'Atmosfera, de data 6 de febrer de 2019, favorable sobre la suficiència documental aportada pel promotor. Addicionalment, consta informe de resposta del mateix servei a les al·legacions presentades pel promotor.  
- Proposta de Resolució de la DG de Canvi Climàtic i Qualitat Ambiental per a la modificació de l'AAI 434/AAI/CV i informe per al tràmit d'audiència.  
En data 9 de desembre de 2020, aquest òrgan ambiental va remetre a l'òrgan substantiu una esmena documental sol·licitant:  
- Una definició del possible augment de les cubetes o les línies completes destinades al tractament per part del promotor.  
- Informe de l'Ajuntament de Bonrepòs i Mirambell que desenvolupe qüestions relacionades amb la compatibilitat del projecte amb els usos confrontants i esmenes documentals.  
- Informe del Servei de Residus, el qual consta que s'ha sol·licitat en la proposta de resolució de la DG de Canvi Climàtic i Qualitat Ambiental.  
- La justificació del compliment del Pla de vigilància ambiental i els condicionats establits en l'estimació d'impacte ambiental (i resolució de modificació) emesos prèviament.  
- L'esmena del document ambiental presentat relatiu al procés productiu; efectes sobre el medi ambient i salut; un apartat específic (art. 45.f) sobre vulnerabilitat del projecte davant riscos d'accidents greus o catàstrofes i mesures preventives, correctores i compensatòries.  
  
En data 21 de desembre de 2020, l'òrgan substantiu dona trasllat de la documentació aportada pel promotor en contestació a l'informe d'esmena documental, aportant els documents següents:  
- Justificació del compliment del Programa de vigilància ambiental i pla de control ambiental (en format excel sense signatura).  
- Addenda al projecte bàsic justificant el volum dels tancs.  
- Estudi d'impacte ambiental.  
En data 29 de setembre de 2022, tal com estableix l'article 46 de la Llei 21/2013, de 9 de desembre, aquest òrgan ambiental va realitzar consulta a l'Ajuntament de Bonrepòs i Mirambell, en què sol·licitava pronunciament perquè, d'acord amb les seues competències, emetera informe sobre si el projecte pot causar impactes ambientals significatius. No s'ha rebut resposta per part d'aquest òrgan.  
La informació continguda en l'expedient aporta elements de judici suficients per a continuar amb el procediment d'avaluació d'impacte ambiental simplificada.  
  
Criteris ambientals  
Per a l'emissió del present informe d'impacte ambiental, de conformitat amb l'article 47 de la Llei 21/2013, s'han tingut en compte els criteris del seu annex III.  
  
Característiques del projecte  
La mercantil Matridos, SL, explota una indústria dedicada al recobriment electrolític de peces de plàstic en funcionament. El projecte de modificació substancial de l'AAI suposarà la incorporació d'una sèrie de modificacions sobre el procés productiu de cara a incrementar la capacitat productiva i competitivitat de l'empresa.  
El nombre de peces computades en 2012 suposava el tractament superficial de 8.000.000 dm²; amb el present projecte es preveu un augment aproximat del 206 % de capacitat de producció fins a arribar a 11.094.818 dm².  
El procés industrial desenvolupat en l'empresa consisteix en el tractament de superfícies per electrodeposició mitjançant una línia contínua automàtica amb rentades a contra corrent. Les peces plàstiques es tracten en banys de tipus químic, electrolític o esbandides, amb la finalitat de fer conductora de l'electricitat la superfície d'aquestes peces. En la primera fase d'electrodeposició, els recobriments metàl·lics es depositen sobre superfícies conductores a través d'un corrent continu de baixa tensió formant el metall base. En la segona fase, s'adhereix el recobriment al metall base, passant així a l'electrodeposició, on es deposita un recobriment metàl·lic sobre una superfície.  
Les dissolucions per a electrodeposició són solucions aquoses de metalls (coure, níquel i crom) i altres sals. Les peces passen per cadascun dels tres banys electrolítics en funció de l'acabat, havent-hi a l'eixida de cadascun d'aquests banys, una esbandida per a la rentada de la peça. Les aigües que procedeixen de les esbandides en les quals es produeix el procés d'electrodeposició, es canalitzen fins a la depuradora interna de tractament fisicoquímic on són tractades.  
Les modificacions per a l'ampliació del procés productiu consisteixen en: l'automatització de la càrrega i descàrrega dels bastidors, el trasllat, la modificació de la seqüència del procés productiu amb la finalitat d'augmentar el cicle de producció de la línia i l'ampliació d'una nova zona de neteja de bastidors al final de la línia R001. Així mateix, es crearà una nova línia de neteja de bastidors i nou lloc de treball d'inspecció.  
Es preveuen modificacions en instal·lacions auxiliars en:  
- El sistema de tractament d'aigües residuals (depuradora), la qual s'optimitzarà i adaptarà a les necessitats actuals. Actualment l'empresa tracta els seus abocaments mitjançant un tractament fisicoquímic convencional amb tres sistemes de tractament (neutralització, coagulació i floculació). La modificació contempla la instal·lació d'un nou tanc d'homogeneïtzació o com a sistema de tractament en cas de ser necessari.  
- Incorporació d'un sistema de osmosis inversa per a la producció d'aigua d'ús en el procés industrial, garantint la qualitat del producte final.  
- Reubicació dels magatzems de productes químics, no sent necessària una ampliació, tan sols operacions de reorganització del magatzem.  
- Instal·lació de sistemes auxiliars, destacant les calderes d'aigua calenta (V027 i V028) i sistemes d'aspiració associats a les línies de producció.  
D'acord amb el projecte bàsic presentat, la modificació de la instal·lació comportarà un increment significatiu en el consum d'aigua, matèries primeres i energia respecte a l'autoritzat. Es preveuen augments en: el consum d'aigua del 182 % fins als 86.600 m³/any; productes químics de banys i laboratoris de 578.532 kg/any; productes químics de depuradora fins a 686.000 kg/any; energia elèctrica i gas natural del 94,4 i 97,14 %, respectivament; l'emissió màssica de contaminants atmosfèrics del 331 %; el cabal d'abocaments de 200 % i en l'emissió màssica de contaminants en els abocaments del 199 %.  
Així mateix, es preveu incloure nous focus d'emissió relatives a aspiracions de tancs, banys i generalistes. S'incrementaran les quantitats de residus perillosos, no perillosos generats, generant-se a més nous tipus de residus.  
De conformitat amb l'addenda presentada al projecte bàsic, el volum total dels tancs després de les modificacions plantejades serà de 246,35 m³. Sent que la vigent autorització ambiental integrada de data 14 de juny de 2012 contempla un volum de 258 m³, no suposa un increment del volum total dels tancs, sinó una disminució a causa de l'optimització del procés productiu.  
  
Ubicació del projecte  
Es tracta d'una parcel·la de 6.546 m², amb una superfície construïda de 3.069 m² aproximadament per planta, situada confrontant amb zones d'ús residencial, en un entorn altament antropitzat i urbanitzat, amb tots els serveis disponibles relatius al proveïment d'aigua i subministrament energètic, i amb connexió a la xarxa de carreteres des de la CV-300.  
  
El document ambiental no analitza alternatives al projecte quant a la ubicació pel fet que es tracta d'una modificació del procés productiu, situada en parcel·les la propietat de les quals és del mateix promotor que no requerirà l'adquisició de noves parcel·les.  
Es tracta d'una instal·lació ja executada, situada en zona qualificada com urbanitzada industrial de conformitat amb el planejament urbanístic de la localitat de Bonrepòs i Mirambell. El promotor no aporta l'informe de compatibilitat urbanístic atés que no han variat les condicions urbanístiques sobre les quals es va informar l'última tramitació de l'autorització ambiental integrada i, de conformitat amb la documentació remesa pel Servei de Prevenció i Control Integrat de la Contaminació, en l'expedient 374/06 IPPC, es constata que l'activitat és conforme amb el planejament urbanístic.  
La instal·lació es troba pròxima al barranc del Carraixet, el qual es troba afectat per perillositat de nivell 1 de conformitat amb la cartografia del PATRICOVA, i envolupant de perillositat d'inundació segons la cartografia del SNCZI. Coincident amb la trajectòria del llit i a una distància de 250 metres, es troba la via pecuària denominada «Carrerada del Barranc del Carraixet» l'amplària legal del qual és de 7,5 metres i, a 150 metres direcció aquest, es troba la via pecuària «Assagador d'Albuixec» amb 4 metres d'amplària legal, per la qual cosa no es preveu afecció sobre aquestes.  
En l'àmbit territorial no hi ha constància d'Espais Naturals Protegits dels recollits en la Llei 11/1994, de 27 de desembre, ni espai de la Xarxa Natura 2000, ni es preveu afecció indirecta sobre algun dels seus elements i la seua connectivitat amb la resta d'espais, trobant-se el més pròxim a 6,4 km (Marjal de Rafalell i Vistabella). Tampoc preveu afecció sobre terreny forestal d'acord amb la cartografia del PATFOR.  
  
Així mateix, consultant les bases de dades sobre elements patrimonials, no es preveu afecció a jaciments arqueològics, etnològics i paleontològics inventariats, sent el més pròxim el jaciment etnològic «Cano del Carraixet» a 330 metres de la instal·lació.  
  
Característiques del potencial impacte  
De conformitat amb l'addenda al projecte presentada, el projecte de modificació del procés productiu de la instal·lació no comporta l'augment en el volum de les cubetes, no superant el llindar establit en l'annex II (grup 4.f) de la Llei 21/2013, de 9 de desembre. No obstant això, comporta un increment significatiu en: les emissions a l'atmosfera, utilització de recursos naturals, generació de residus i abocaments a llits públics pel que constitueix un supòsit d'avaluació d'impacte ambiental simplificada de conformitat amb l'article 7.2.c d'aquesta llei.  
  
Les principals afeccions ambientals que es consideren en l'estudi d'impacte ambiental ocasionades per l'execució del projecte són les relatives a l'augment de les emissions de pols i soroll que ocasionaran molèsties a la població, impacte sobre el sòl i l'aigua i la producció de residus. Durant la fase d'obres se segregaran els residus segons la seua tipologia, habilitant un punt net impermeabilitzat per als perillosos, a més, es disposarà de material absorbent en cas de vessament i es retiraran tots mitjançant un gestor autoritzat d'acord amb la normativa vigent.  
  
La maquinària serà revisada periòdicament per a evitar pèrdues d'olis, combustibles, etc. Totes les reparacions i rentades es desenvoluparan en una àrea habilitada impermeabilitzada. En cap cas es faran apilaments de materials en llits naturals o artificials, per a la gestió de les aigües sanitàries durant les obres s'utilitzaran lavabos portàtils i es mantindran les instal·lacions minimitzant les fuites i el consum d'aigua.  
  
Es prendran mesures per a evitar l'alçament i dispersió de pols en les àrees d'apilament de materials com la instal·lació de barreres de protecció, tendals, lones, etc. Així mateix, es durà a terme un manteniment de la maquinària i es planificaran les rutes i horaris de treball per a ocasionar el menor impacte acústic possible a la població local.  
  
En la fase de funcionament els efectes més significatius són: emissions atmosfèriques contaminants i generació de soroll; l'alliberament accidental de substàncies tòxiques associat a trencaments, vessaments i abocaments; l'increment en la producció de residus perillosos i no perillosos, així com d'aigües residuals que precisaran de depuració, i l'increment significatiu en la utilització de recursos naturals (aigua, energia, etc.) i matèries primeres.  
Actualment, la instal·lació disposa de set focus d'emissió atmosfèrica autoritzats a conseqüència de les activitats dutes a terme. Les emissions generades en la fase de tractament de superfícies (banys en calent i banys concentrats) presenten vapors i boires que seran recollits per un sistema d'aspiració. Així mateix, existeixen emissions dues emissions canalitzades provinents de la combustió de dues calderes. La modificació preveu que es donen d'alta tres nous focus (02/06, 02/07 i 02/08) procedents de: l'aspiració del desmetal·litzat químic de bastidors; l'aspiració dels depòsits de la depuradora i l'aspiració general del soterrani. Les altures de xemeneies seran les adequades per a la dispersió òptima dels contaminants.  
Els nivells d'emissió i condicions de mostreig seran les establides en l'informe emés pel Servei de Lluita contra el Canvi Climàtic i Protecció de l'Atmosfera, de conformitat amb el Decret 228/2018, de 14 de desembre. Així mateix, s'hauran de realitzar controls externs per una entitat col·laboradora en matèria de qualitat ambiental (ECMCA, d'ara endavant) regulats per la normativa vigent. Es tindrà en compte que l'ús del Crom VI ha quedat limitat, sobre la base de les restriccions d'ús establides pel REACH, estant el seu ús subjecte a autorització per l'Agència europea de productes químics.  
  
S'hauran de complir els límits de soroll de conformitat amb la Llei 7/2002, de 3 de desembre. En particular, per a les zones d'ús industrial, els nivells màxims de recepció externs són 70 dB(A) per a període diürn i 60 dB(A) per a nocturn. Donada l'existència d'una zona d'ús residencial circumdant a la instal·lació, s'hauran de complir els nivells de recepció de l'annex II d'aquesta legislació (55 i 45 d(BA) respectivament). L'estudi acústic remés, de data abril de 2014, considera que, en el moment dels mesuraments, es dona compliment als valors límit en ambient exterior (industrial i residencial) indicats en la normativa vigent.  
Quant a l'aigua de proveïment, té dues procedències: aigua de xarxa provinent de l'empresa subministradora de la qual es preveu un consum de 12.000 m³/any, i aigua de pou per al procés productiu, i se n'estima un consum de 74.600 m³/any. Sent que el volum concessional de la Confederació Hidrogràfica del Xúquer és de 74.655 m³/any, es considera acreditada la disponibilitat de recursos hídrics.  
Respecte a les aigües residuals, existeixen dos tipus d'abocament, un per a aigües residuals de tipus industrial (82.949 m³/any), i un altre relatiu a aigües sanitàries (2.926 m³/any), l'abocament del qual està connectat a la xarxa de sanejament municipal.  
L'aigua industrial de procés, rep un tractament previ per osmosi i intercanvi iònic que, amb l'ampliació, s'introduirà un nou sistema amb capacitat de tractament de 20.000 l/h. Els abocaments es tractaran per mitjà d'una depuradora de tipus fisicoquímic amb etapes de neutralització, floculació i coagulació). L'aclarit, es fa passar per un filtre d'arena previ al seu abocament final al clavegueram del polígon connectat amb l'EDAR receptora d'abocaments. Els llots procedents de la depuració es disposaran en depòsits de fang fins a la seua final evacuació mitjançant un gestor autoritzat.  
Consten informes de l'empresa concessionària del servei d'aigua potable i clavegueram amb incompliments dels valors límits fixats per l'ordenança reguladora d'abocaments. Addicionalment, consta un informe favorable emés per l'EPSAR, sobre el nivell de compliment dels paràmetres salins, pel fet que, el promotor té previst sol·licitar una modificació a l'alça en la conductivitat de l'abocament a l'Ajuntament de Bonrepòs i Mirambell. D'acord amb aquest informe de l'EPSAR, no existeix inconvenient en aqueixa modificació a l'alça, no obstant això, no consta resposta per part de l'ajuntament davant aquesta sol·licitud.  
  
L'abocament haurà de complir la corresponent autorització i no es produiran abocaments a domini públic hidràulic. No hauran d'existir sobreeixidors en les línies de tractament susceptibles de generar abocaments al domini públic hidràulic, i les instal·lacions es mantindran netes sense apilaments de materials a la intempèrie de manera que no es puga produir contaminació d'aigües pluvials.  
L'ampliació suposarà un augment de 663,92 t/any de residus perillosos i 230 t/any de no perillosos. Els residus generats durant la fase d'execució i explotació seran emmagatzemats i etiquetatges en funció de la seua naturalesa en zones habilitades amb condicions d'higiene i seguretat adequades. Els llots de depuradora es depositaran en contenidors metàl·lics mentre que, la resta de residus, es depositaran sobre palets prèviament a la seua retirada per un gestor autoritzat.  
El document ambiental preveu l'execució de mesures addicionals en la gestió dels residus com, entre altres: la reutilització d'envasos; la substitució de palets per al transport interior de peces o el filtrat continu dels banys de níquel i coure que allarguen la vida útil del bany.  
  
Els productes químics s'emmagatzemaran sobre cubetes de contenció, correctament emmagatzemats i envasats d'acord amb les condicions establides en la instrucció tècnica relativa a l'APQ-10 que siguen aplicables. El magatzem actual té recobriment epoxi per a evitar possibles infiltracions en cas de vessament accidental i una inclinació tal, que els abocaments accidentals es dirigiran per gravetat a les cubetes de contenció de la depuradora. Qualsevol fuita es retindrà amb material absorbent no inflamable (sepiolita o similar) per al seu posterior retirada com a residu perillós per un gestor autoritzat.  
S'aplicarà un Programa de vigilància ambiental que verificarà la coincidència dels impactes previstos amb els realment ocasionats i la validesa de les mesures correctores i preventives davant aquests impactes. Una ECMCA inspeccionarà el compliment dels límits d'emissió atmosfèrica dels focus donats d'alta amb la periodicitat i sota les condicions de mostreig establides per la normativa vigent. Així mateix, seran sotmesos a mesures d'autocontrol mitjançant l'execució d'un Pla de manteniment que garantisca el correcte funcionament dels equips (control de la velocitat d'aspiració, consum del motor, etc.), els resultats del qual seran registrats en llibres de control i quedaran a la disposició de l'autoritat competent.  
S'hauran de realitzar, cada cinc anys o quan s'implemente una modificació susceptible de canvis, auditories acústiques en la instal·lació que es reflectiran en el llibre de control a la disposició de l'administració competent. En cas d'augments significatius en els nivells de soroll o incompliment de la normativa vigent, s'aplicaran mesures correctores addicionals.  
L'empresa durà un Pla d'autocontrol de l'abocament i seguiment del funcionament de la depuradora a fi de justificar el compliment de les ordenances d'abocament de l'Ajuntament de Bonrepòs i Mirambell. S'analitzaran periòdicament paràmetres de matèria orgànica, conductivitat, pH i metalls pesants, i els resultats d'aquestes analítiques es remetran a l'EPSAR. Quant als residus, en emmagatzemaran dins del termini i en la forma escaient que es done compliment a la normativa vigent en matèria de residus fins a la ulterior retirada per gestor autoritzat.  
  
Conclusió  
El projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte de modificació de l'activitat dedicada al tractament i revestiment de metalls constitueix un supòsit d'avaluació d'impacte ambiental simplificada, d'acord amb l'article 7.2.c de la Llei 21/2103, de 9 de desembre, en concordança amb els seus epígrafs 1r, 3r i 4t.  
  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot quant antecedeix, a proposta del Servei d'Avaluació d'Impacte Ambiental, fent ús de les atribucions que ostente, resolc:  
  
Primer  
Estimar que el projecte de modificació substancial de l'AAI per a instal·lació de tractament i revestiment de metalls promogut per Matridos, SL, al terme municipal de Bonrepòs i Mirambell (València), sense perjudici de la prèvia obtenció de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental als termes del present informe, i en particular:   
1. Amb caràcter general, queda prohibit l'abocament directe o indirecte d'aigües residuals al domini públic hidràulic, llevat que es compte amb la preceptiva autorització administrativa per l'organisme de conca. Així mateix, es prendran mesures preventives de manera que no es produïsca contaminació de les aigües pluvials que alteren la característiques qualitatives i innocuïtat del seu abocament.  
2. Les accions incloses en el Programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
a. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
b. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
c. L'informe d'impacte ambiental no serà objecte de cap recurs sense perjudici dels quals, si escau, procedisquen en via administrativa o judicial contra l'acte, si fa el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 2 de novembre 2022. El director general de Qualitat i Educació Ambiental: Joan Piquer Huerga».